La demarcació de Lleida incrementa un 7% les places i els allotjaments de turisme rural en els darrers cinc anys - 7accents
La demarcació de Lleida incrementa un 7% les places i els allotjaments de turisme rural en els darrers cinc anys
Les Avellanes i Santa Linya 27.04.2017 05.00 h
El vicepresident del Patronat de Turisme de la Diputació de Lleida, Gerard Sabarich, durant la cloenda de la jornada tècnica celebrada a l'Ajuntament de les Avellanes i Santa Linya. (Foto: Diputació de Lleida)
Les comarques de Lleida disposen actualment d'una oferta d'allotjament de turisme rural de 640 establiments amb 4.559 places, la qual cosa representa pràcticament el 25% de l'oferta del conjunt de Catalunya (2.404 establiments i 18.945 places). Aquestes dades indiquen que l'oferta de turisme rural a la demarcació continua creixent any rere any i només en els darrers cinc anys el nombre de places i d'establiments en el conjunt del territori lleidatà ha crescut gairebé un 7% segons ha donat a conèixer el vicepresident del Patronat de Turisme de la Diputació de Lleida, Gerard Sabarich, durant la cloenda de la setena edició de la jornada tècnica Les claus del mercat francès per comercialitzar el turisme rural català, celebrada aquest dimecres a l'Ajuntament de les Avellanes i Santa Linya, a la Noguera.
En aquesta comarca el creixement encara ha estat major, del 10% en el nombre d'establiments de turisme rural i del 13% pel que fa a places. En concret, l'any 2012 a la Noguera hi havia 44 establiments amb 331 places i actualment n'hi ha 49 amb 374 places.